《乙卯生日》
清代·陈衍虞

黄发披两耳，聪听久已失。住世即百年，刚余二十七。

苟非松柏姿，经霜茂难必。家园伤久离，休影仍蓬筚。

乱中驹隙驶，皇览又此日。山友具鸡黍，祝我履旋吉。

老夫素支离，旅食资橡栗。锋镝交四野，埋照苦难密。

任运本无心，制龄讵有术。夕照倘未颓，诛藤缚松笔。

作者简介：陈衍虞，字园公，海阳人，明崇祯壬午举人。入国朝，官平乐知县。有《莲山诗集》。